Matteus 5:7 Geseënd is hulle wat barmhartig is. Die Here Jesus het in die verse 3-6 daarop gewys dat jy gelukkig is as jy op Hom gerig is. As jy in Sy lig na jou eie lewe kyk en dan na jou naastes. Ons sien hier raak wat ons ook in die 10 gebooie sien: Ons hart word eerste op die HERE gerig. By die HERE begin ons lewe. By die HERE begin in ’n mens se lewe die ware geluk. As jy so op die HERE leer let het, kan jy jou naaste nie meer miskyk nie. In die 10 gebooie sien ons hoe vanaf die vyfde gebod de HERE ons wys wat die liefde van Hom vir die liefde tot ons medemense beteken. Die Here Jesus beklemtoon vanaf ons vers in die Bergrede dat ons ons naaste nie kan vergeet nie. Wie met die HERE leef, kan nie anders as om in liefde vir die mense rondom hom of haar te leef nie. Dan leer jy vanuit Gods se barmhartigheid om barmhartig vir ander te wees. Jy het raakgesien dat die HERE jou nie vir ewig gestraf het nie. Jy het jou daaroor leer verwonder dat die HERE Sy Seun gegee het om ook jou uit liefde alleen van die ewige straf te bevry. God se onverdiende barmhartigheid het jou lewe binnegekom. As jy meemaak dat die HERE jou so behandel, gaan jy ook anders na jou naaste kyk. Dan wil jy God se onverdiende liefde ook aan die ander bewys. Dan is jy deur God se Gees vanuit die HERE se bewoënheid juis bewoë oor die ander in nood. Ook al het die ander dit nie verdien nie. Dan is jy bly dat jy die ander kan help.